
בבית הדין הצבאי לערעורים
בפני:

 אלופה    אורלי     מרקמן  –               הנשיאה
 תא"ל      נועה        זומר    –   המשנה לנשיאה
                                     אל"ם      מאיר     ויגיסר   –                   שופט

בעניין:


X/XXXXXXX סמ"ר (מיל') י' ש' – המערער (ע"י ב"כ, עו"ד אליהו ארביב, עו"ד מאי ארביב)


נ ג ד


התובע הצבאי הראשי – המשיב (ע"י ב"כ, סרן הודיה אביב, סרן עמית שרמן)




ערעור על פסק דין של בית הדין הצבאי המחוזי במחוז שיפוטי חיל הים שניתן בתיק ח"י ת"פ 40919-12-24 (סא"ל חיים בלילטי – אב"ד, רס"ן הילה יעקב – שופטת, סרן עמית סלע – שופט) ביום 29.4.2026. ערעור ההגנה (הכרעת הדין וחומרת העונש) נדחה.



פ ס ק - ד י ן
רקע 
1. ביום 7 בינואר 2026, הורשע המערער, סמ"ר (מיל') י' ש', לאחר שמיעת ראיות, בעבירות של פציעה בנסיבות מחמירות על פי סעיפים 334 ו-335(א)(1) לחוק העונשין, תשל"ז-1977 והתנהגות שאינה הולמת לפי סעיף 130 לחוק השיפוט הצבאי, התשט"ו-1955. ביום 29 באפריל 2026 נידון המערער לעונש מאסר בפועל בן ששה חודשים, לצד עונשי מאסר מותנים והורדה לדרגת טוראי. לנפגע העבירה נפסקו פיצויים בסך 5,000 ש"ח. ההגנה לא השלימה עם הרשעתו של המערער ועתרה לזיכויו מכלל המיוחס לו. לחלופין, עתרה להקל משמעותית בעונש המאסר שהושת עליו. נדון תחילה בערעור ההגנה על הכרעת הדין. 

כתב האישום המתוקן וגדר הכפירה
2. בכתב האישום המתוקן נטען, כי בשעת לילה מאוחרת ביום 12 באפריל 2024, בכפר נופש בראש הנקרה, המערער ניקה אקדח פרטי שאותו נשא במסגרת עבודתו כמאבטח (להלן נתייחס לאקדחו של המערער כ"האקדח"). הוא שוחח עם חברו לשירות המילואים, רס"ר (מיל') שקד, בנוגע לאקדחים שנשאו שניהם. המערער פרק את האקדח, הציגו לשקד והשניים השוו בין אקדחיהם. המערער אחז באקדחו של שקד וביצע בו פעולות (שטיבן לא פורט), ושקד אחז באקדחו של המערער. לאחר מכן, השיב שקד למערער את אקדחו ואז נקר המערער באקדח, כשהוא מכוון כלפי הרצפה וכשבסביבתו אנשים נוספים. המערער לא וידא לפני הנקירה שאין מחסנית באקדח; שאין כדור בבית הבליעה; ולא כיוון את האקדח לעבר חומת מפגע, כנדרש על פי כללי הבטיחות. כתוצאה מכך, נורה מהאקדח כדור, אשר פגע ברצפה וניתז אל צווארו של רס"ר (מיל') ד' ז' (להלן גם: נפגע העבירה). נפגע העבירה הובהל לבית החולים, נותח בצווארו והותוו לו 17 ימי מחלה.
3. בתשובתו לאשמה, מסר המערער שניקה את האקדח וטען כי באותו שלב גם פרק אותו. הוא אישר ששוחח עם שקד בנוגע לאקדחים שנשאו שניהם וטען כי שקד ביצע פעולות באקדחו (של המערער) ואף פרק אותו. נטען, כי לאחר  ששקד השיב למערער את האקדח, פרק המערער את האקדח כשהוא מכוון לרצפה ווידא שאין בו מחסנית ואין כדור בבית הבליעה. הוא כפר בכך שנורה כדור מהאקדח, אך לא חלק על פציעתו המפורטת של נפגע העבירה. המערער לא העלה טענות זוטא בנוגע לקבילות אמרתו במצ"ח. 
4. נוכח גדר הכפירה, העידו בפני בית הדין המחוזי עדי התביעה אשר נכחו בליל האירוע בכפר הנופש בראש הנקרה וכן חוקרי המשטרה הצבאית החוקרת.

עיקרי הכרעת דינו של בית הדין קמא
5. בית הדין המחוזי ציין, כי המערער מסר במצ"ח אמרת הודיה מובהקת ומפורטת, רוויה בפרטים, סדורה ובהירה, שבמהלכה השיב באופן מלא לשאלות שנשאל והרחיב במקומות שונים. המערער שב והודה בה, בהזדמנויות רבות, כי הרים את האקדח, כיוון אותו לרצפה, דרך, נקר ואז נפלט כדור, שפגע ברצפה ואז בצווארו של הנפגע, רס"ר (מיל') ד'. הוטעם, כי עולה מהאמרה תחושת אשם בולטת של המערער על חלקו במעשה ועל התוצאה שנגרמה ממנו, לצד הבעת חרטה והכאה על חטא. כך למשל, כשהוצגה לו תמונת הקליע שהוצא מצווארו של הנפגע, השיב: "אני מצטער על זה שזה קרה וזה מה שנגרם לו", וכשהוצגו לו התכתבויות שלו עם הנפגע, שבהן הביע בפניו חרטה על האירוע, הוסיף: "אני פשוט מת לראות אותו, לחבק אותו להסתכל לו בעיניים ולהגיד לו שאני מצטער". בית הדין המחוזי ציין, כי באחת התכתובות כאמור כתב המערער לנפגע "אחי אני חייב לך את החיים שלי אני מצטער על כל רגע שאתה עובר בגללי". במסגרת האמרה, ניתנה למערער האפשרות להתייחס להודעותיהם של עדי הראייה השונים שנכחו בזירה: רס"ר (מיל') דורון, רס"ל (מיל') עומר, רס"ל (מיל') נווה ורס"ר מתן, והוא אישר את המובאות שהוצגו לפניו, שנגעו לשלבים השונים באירוע שבהם הבחינו. הודגש, כי לא משתקף מן האמרה לחץ כלשהו מצד החוקרים, וניכר כי במקומות שבהם ביקש המערער להסתייג מדברים מסוימים שהוצגו לו, עשה כן. כך למשל, ביחס לטענות כלליות שהופנו כלפיו בדבר משחקים פסולים בנשק או לגבי הטענה כי נהג לשאת את נשקו כשכדור בקנה. 
6. בית הדין המחוזי קבע, כי עדותו של סמל גיא, חוקר מצ"ח, מהימנה. האחרון העיד על אופן מסירת ההודיה והתנאים שבהם נגבתה, ונקבע כי המערער זכה ליחס מכבד וכי הודאתו ניתנה באופן חופשי ומרצון, לאחר שהוסברו לו זכויותיו והוא אישר בחתימתו כי הבינן. הוזכר, כי ההגנה כלל לא העלתה טענות זוטא בנוגע להודאה ולא נטענו כלפי החוקרים טענות לנקיטת אמצעי פסול או להפעלת לחץ כלפי המערער. 
7. טענותיו של המערער שהועלו לראשונה בעדותו בבית הדין, כי סמל גיא לחץ עליו לבקש סליחה והבטיח לו ש"ידבר עם השופט", וכי היה מצוי בלחץ נפשי, נוכח ממצאי התחקירים המסבכים אותו באחריות לאירוע - נדחו בהיותן טענות כבושות. נקבע כי משקלן נמוך מאוד והודגש, כי טענות אלו לא עלו בחקירות הנגדיות של אף אחד מעדי התביעה, ובפרט לא בחקירתם של סמל גיא, ושל סא"ל (מיל') לוי, עורך התחקיר. כמו כן, צוין שההגנה לא הציגה ולו בדל ראיה לתמיכה בטענות אלו, גם לא לאחר שהוצע לה לעשות כן במהלך פרשת ההגנה.
8. לאחר בחינת משקל האמרה במבחן הפנימי והחיצוני, קבע בית הדין כי יש לתת לה משקל משמעותי. נקבע, כאמור, כי מדובר בהודאה סדורה בעלת היגיון פנימי רב, אשר קיימים בה סימני אמת רבים, והיא משתלבת היטב עם עדויות חבריו של המערער לשירות המילואים בדבר "התעסקותו" באקדח לפני האירוע, ועם העדויות בדבר מיקומו ביחס לנפגע העבירה, עובר לירי. לצד זאת, נקבע כי הוצגו תוספות ראייתיות מגוונות וכבדות משקל שיש בהן כדי להסיר כל חשש שהעלתה ההגנה בנוגע להודאה. אחת מהן, היא תיעוד ממצלמת הגוף של רנ"ג שופינסקי, השוטר שהגיע לזירה בסמוך לאחר האירוע, ובו נראה המערער כאשר הוא מבוהל, נסער, חסר מנוחה ולחוץ. הוטעם, כי המערער לא הכחיש בפני השוטר את מעורבותו באירוע, ואף ציין באוזניו כי "לקחו ממנו את האקדח", תוך שהצביע למקום שבו היה מונח אקדחו - מבלי לציין כי אדם אחר הוא שביצע את הירי, או שהירי בוצע באמצעות אקדח אחר.
9. בית הדין סקר את עדויותיהם של העדים שהיו בזירת האירוע וקבע כי קיימות עדויות מפלילות רבות של עדי ראיה אשר נכחו בזירה וקשרו את המערער לביצוע הירי ממש, או לביצוע פעולות המסבכות אותו עד מאוד במעורבות בעבירה. נפרט להלן את הדברים.
10. תחילה, נקבע כי עדותו של נפגע העבירה, רס"ר (במיל') ד', הייתה נרגשת, כנה ואותנטית ויש להעניק לה משקל רב. הוא קשר את המערער באופן ישיר לירי, כיוון שראה אותו מחזיק באקדח, המכוון אל הרצפה ביניהם, כשאצבעו בתוך שמורת ההדק - ואז שמע דריכה, נקירה, ירי, הריח אבק שריפה והרגיש "צריבה חזקה בצוואר". הוא העיד בבכי כי זיהה שיש לו דם על היד. נקבע, כי משהעיד הנפגע על פרטים אלה, שקלט בחושיו - הרי שכל שהתרחש לפני כן, בעת החלפת האקדחים בין המערער לשקד, אינו מעלה או מוריד. עוד הובהר, בהתייחס לטענת ההגנה בעניין זה, כי הנפגע לא ניסה להכשיל את ההליך החקירתי בכך שקיבל לידיו, מן הצוות הרפואי בבית החולים, את שרידי הקליע שהוצא מצווארו.
11. רס"ר (מיל') שקד העיד כי המערער התכוון להראות לו את הכוונות באקדחו, כשהחל לבצע מעין פריקה. שקד הסתובב לקחת דבר מה, ואז שמע דריכה, ראה "אור כתום" ושמע רעש של ירי; המערער צעק "יואו" ושמט את האקדח מידיו. לאחר מכן, נראה המערער מתהלך "מזיע ומדבר וחיוור וממש כועס על עצמו". שקד העיד, כי אקדחו שלו היה בצבע שחור ואילו האקדח של המערער, שאותו החרים השוטר, "היה נראה כסוף". עדותו של שקד נמצאה מהימנה ונקבע שיש להעניק לה משקל בלתי מבוטל. עם זאת, ביחס להכחשתו כי החליף אקדחים עם המערער, הוחלט לנקוט משנה זהירות ולהעדיף את עדויות האחרים בעניין זה, כמפורט להלן. צוין, כי הדבר אינו גורע ממהימנותו הכללית של שקד, כיוון שזהו אינו פרט מהותי היורד לשורשו של עניין. 
12. רס"ר (מיל') עומר, חובש הכוח, העיד בבית הדין כי המערער שלף את האקדח מהנרתיק במותן, דרך אותו, כשהוא צמוד לגוף, וכיוונו לעבר הרצפה. בשלב הזה, שמע עומר את הכדור נפלט וראה "הבזק אור". עומר הבהיר, כי לא ראה את המערער לוחץ על ההדק, אך שמע אותו אומר "אוי לא, מה עשיתי", או מילים בעלות משמעות דומה, וראה אותו מתהלך אנה ואנה, נסער. עוד הבחין בו מכה בבטון ובעמוד עץ ליד ספסל במקום, "עד כדי כך שידו האדימה והייתה נפוחה". בית הדין התרשם שעדותו של עומר הייתה עקבית, נהירה ואותנטית וכי השיב באופן מלא וזהיר לשאלותיה הרבות של ההגנה. על כן, נקבע שיש להעניק לה משקל גבוה. 
13. רס"ל (מיל') נווה מסר בעדותו, כי לבקשתו של המערער, שקד פרק את האקדח שברשותו ומסר אותו לבחינתו של המערער. נווה העיד כי המערער החזיק את אקדחו של שקד, "הסתכל עליו, החמיא לו, דרך אותו וגם ביצע נקירה" ולאחר מכן אמר "איזו סחיטה קלה יש להדק". נווה ראה את המערער מוציא לאחר מכן את אקדחו שלו ומשווה בין שני האקדחים. בהמשך לכך, נשמע פיצוץ ונווה ראה את הרשף היוצא מהאקדח שהחזיק בו המערער. המרחק בין המערער לבין הנפגע היה בין מטר וחצי לשניים. נווה תיאר את תגובת המערער לאחר הירי כ"זעקות חרטה" והתנצלות על המעשה. לאור האמור, נווה היה משוכנע כי הכדור נורה מאקדחו של המערער. בית הדין התרשם כי נווה ביקש לדייק בתוכן עדותו ולא הפריז בתיאוריו לחובת המערער. נקבע שיש להעניק משקל מלא לעדותו, כי ראה את המערער אוחז באקדח, כאשר נשמע קול ירי ונראה רשף היוצא ממנו. 
14. משקל גבוה ניתן גם לעדותו של רס"ר (מיל') מתן, שלפיה כשהגיע למקום וביקש לשבת שמע "בום", ראה את המערער אוחז באקדח כשהוא מכוון לרצפה וכשהמרחק בינו לבין הנפגע "פחות ממטר". בהמשך לכך החל המערער לצעוק כי הוא "לא מאמין שזה קרה" והכה בקירות ובסביבתו.
15. מפקד הכוח, רס"ר (מיל') דורון, העיד כי המערער ישב מול נפגע העבירה כאשר קנה האקדח היה מכוון אל האחרון. לאחר פליטת הכדור הגיב המערער בלחץ, צעק, בכה, הכה בחפצים, שכב על הבטן והלם ברצפה. כיוון שהמפקד התרכז בהאזנה לאירוע מבצעי ולא התבונן בנעשה סביבו, נקבע כי אין להסתמך על עדותו - בכל הנוגע למהלך הדברים שקדם לפליטת הכדור ועד סמוך לאחריו - ולקבלה רק ביחס לשלבים מאוחרים יותר (בהתאם לאפשרות לפלג את העדות - "פלגינן דיבורא"). בתוך כך, נדחתה התייחסותו לכך שהמערער אחז בשני האקדחים בידיו מייד לאחר פליטת הכדור. 
16. רס"ל שלומי העיד כי הבחין במערער מכוון את האקדח אל הרצפה, נוקר ואז "עלה מן עננה כזאת של עשן מהרצפה". הוא הוסיף שהמרחק בין המערער לבין הנפגע היה כמטר עד שניים ועמד על כך שצבע אקדחו של המערער היה שחור. לדבריו, לפני הירי, שקד והמערער "שיחקו בנשקים", אך הוא לא התעמק בכך ומבטו לא הופנה אליהם, כי היה בכוננות של האזנה למכשיר הקשר. הוא הודה כי טעה בהתנהלותו בכך שלא חדל את המשחק בנשק. בית הדין קיבל את גרסתו, אך כיוון ששלומי לא היה מרוכז בתחילת האירוע, הוחלט לתת משקל רק לתיאור הנוגע להתרחשות שתחילתה בהסטת מבטו לעבר המערער, ממש לפני הירי. 
17. בית הדין התייחס לעדותו של סא"ל (מיל') לוי וציין, כי הייתה מהימנה עליו, אך כיוון שלא מדובר בעד ראייה, אלא במי שתחקר את האירוע בדיעבד, נקבע כי תרומתו לבירור העובדתי משנית ביותר. בואר כי התחקיר שערך, וגם השיח בין הלוחמים על שאירע ועל תחושותיהם, אינם גורעים ממשקל עדויותיהם או מקימים חשש לזיהום העדויות, שנבחנו על ידי בית הדין לגופן, תוך התרשמות ישירה מאותות האמת. דווקא פערים מסוימים בין העדויות, והעובדה כי העדים נזהרו מלמסור מענה שלא היו משוכנעים בו, העניקו לעדויותיהם נופך של מהימנות. עם זאת, בית הדין הזהיר עצמו ובחן בקפידה את השתלבות הראיות זו בזו, תוך שאימץ את הפרטים העובדתיים שעלו ממרבית העדויות.
18. לאור האמור, קבע בית הדין המחוזי כי הודאתו של המערער במצ"ח משתלבת היטב במכלול הראיות והעדויות שהוצגו לפניו ומצא לנכון לאמצה ולהעדיפה על פני גרסתו של המערער בבית הדין, כמפורט להלן. 
19. בית הדין ציין כי הרושם הכללי מעדותו של המערער בבית הדין, היה כי הרחיב בתשובותיו במקומות שחש בנוח להכביר בפרטים בסוגיות פריפריאליות לאישום כמו בתיאור קורות חייו ומסלול שירותו הצבאי, אך כשנשאל בחקירה הנגדית על ליבת האירועים שבכתב האישום הייתה עדותו דלה בפרטים, והוא הגיב באופן מתחמק, פתלתל ולעיתים לקוני. הוא הדף את גרסאות העדים השונים, אשר קשרו אותו לביצוע הירי וטען כי מדובר בעדים שאינם דוברי אמת, מבלי שהציג מניע משכנע לטפול עליו אשמת שווא. הוא לא סיפק הסבר המניח את הדעת לשלל התנהגויותיו המבטאות תחושת אשמה ואחריות לאירוע ובהן - התנהלותו בתכוף לאחר האירוע, הכוללת חבטה בחפצים בזירה ואמירות שונות שהשמיע, או הודעת ההתנצלות ששלח לנפגע העבירה. לא בוארה טענתו, כי שלח את ההודעה לנפגע העבירה כדי לסלק תחושת מועקה, ולא נמסר הסבר משכנע לכך שבחר להשתמש במילים המבטאות אשמה.
20. נדונה גם טענת המערער לחוסר ההיתכנות של ביצוע הירי מאקדחו, כיוון שמחסנית האקדח, כפי שהוחרמה לאחר האירוע, הייתה מלאה ב-15 כדורים. בית הדין ציין, כי באמרתו במצ"ח לא ידע המערער למסור איזו משלוש המחסניות, שהיו ברשותו באותה עת, הייתה מצויה בתוך האקדח ומכל מקום, ההגנה לא העידה מומחה ביחס למספר הכדורים המירבי במחסנית, וממילא לא ניתן לקבוע מתי מולאו המחסניות ומה מקור הכדורים שנמצאו בהן, לאחר הירי. כמו כן, הודגש כי בעוד שבעדותו בבית הדין שלל המערער את האפשרות כי האקדח היה טעון במחסנית, במצ"ח דווקא אישר כי קיימת אפשרות כזו. 
21. אשר לטענת המערער, כאילו הירי בוצע על ידי יורה אחר, שאחז באקדח בצבע אחר (תוך רמיזה לשקד) - הודגש, כי טענה זו לא נטענה באופן מפורש בגדר הכפירה, אף שנרמזה על ידי ההגנה במהלך הדיונים. ההגנה לא עימתה את שקד באופן חזיתי עם טענתה, כי הוא שפלט את הכדור מאקדחו ואף ציינה בחקירתו הנגדית כי היא מהססת לטעון זאת ופונה לכיוון ש"היה תרחיש שני". חרף עדויותיהם של הנפגע ושל שקד כי האקדח היורה היה כסוף, הרי שנווה מסר כי אקדחו של המערער היה ב"צבע ברזל, שחור". בית הדין ציין, כי הבדלי הגוון עשויים לנבוע מתנאי הראות - תאורת פלורסנט בשעת לילה מאוחרת. 
22. לאור כלל האמור, קבע בית הדין כי הוא דוחה את גרסת המערער בעדותו בפניו ומאמץ את הודאתו במצ"ח, המשתלבת במכלול הראיות והעדויות.
23. לאחר דברים אלה, דן בית הדין בטענות ההגנה למחדלי חקירה, שהתבססו על דבריו של מר יעקב אוחיון, מומחה מטעמה. האחרון העיד כי ההימנעות מביצוען של פעולות חקירה, כגון: ביקור מצ"ח או מז"פ בזירה, איתור ממצאים פורנזיים ובדיקות מעבדת בליסטיקה, פגעו בהגעה לחקר האמת ובזכות להליך הוגן. בית הדין הבהיר כי מומחה ההגנה לא עיין בכלל חומר הראיות וביסס את חוות דעתו על חלק מצומצם ביותר של חומר החקירה. נקבע, כי ממילא התמונה הראייתית הנלמדת מהחקירה הפנתה את הזרקור לעברו של המערער באופן מובהק, והוא אכן לא הכחיש את שיוחס לו ונטל על עצמו את מלוא האחריות לביצוע העבירה. צוין הקושי לבקר בזירה בחודש אפריל 2024, נוכח המציאות הביטחונית בצפון הארץ, בעיצומה של הלחימה ונקבע כי בראי תמונת הראיות הכוללת, הבדיקות הבליסטיות "אינן תנאי בלעדיו אין". אומנם, מוטב היה אם הבדיקות היו מתבצעות, אך היעדרן איננו מבטל את הראיות הקיימות ואינו מאיין את משקלן. ודאי, שאינו פוגע ביכולתו של המערער להתגונן או מקים לו טענה של הגנה מן הצדק, שלפיה ניהול ההליך הפלילי עומד בסתירה לעקרונות מהותיים של צדק והגינות. טענות נוספות של ההגנה, לפגיעה בשרשרת הראיות הקשורה באקדח, נדחו גם הן, בשל קיומם של מזכרים ומסמכים בנושא; הטענה כי לא נאסף תיעוד ממצלמות האבטחה בזירה נדחתה בהיעדר מצלמות במקום; והטענה שלא נגבתה עדות מהמודיע, שמסר טלפונית למד"א כי החשוד אינו בזירה, נדחתה משהוברר כי הדיווח שהתקבל ממד"א היה שגוי, והמודיע הוא שלא היה בזירה. לבסוף, נדחו הטענה בנוגע לאי עריכת עימות (בהיעדר צורך בכך) ובנוגע לאי-החרמה של התרמיל שנפלט מן האקדח.
24. טענות נוספות שהעלתה ההגנה נדחו גם הן. כך, נדחתה הטענה כנגד הגשת כתב האישום לפני שהתביעה קיבלה לידיה את מלוא חומרי החקירה, כיוון שבחומרים הנוספים לא היה כדי לשנות מן המצב הראייתי וכיוון שבמועד בירור האשמה היו כלל הראיות בידי הצדדים.
25. בתום הניתוח הראייתי, קבע בית הדין כממצאים עובדתיים, כי בשעת לילה מאוחרת ביום 12 באפריל 2024, בכפר נופש בראש הנקרה, ישבו המערער וחיילים נוספים בפינת העישון. המערער ניקה את נשקו האישי מסוג 16-M ולאחר מכן ניקה אקדח פרטי שאותו נשא במסגרת עבודתו כמאבטח ברכבת ישראל. המערער שוחח עם שקד בנוגע לאקדחים שנשאו שניהם. המערער פרק את האקדח, הציגו לשקד והשניים השוו בין אקדחיהם, תוך שהחזיקו זה באקדחו של זה. המערער ביצע פעולות שונות באקדחו של שקד ואז השיב לו את אקדחו. לאחר מכן, משהמערער קיבל בחזרה את אקדחו, כיוון המערער את אקדחו כלפי הרצפה, בסמיכות לחיילים הנוספים, ולחץ על ההדק מבלי שווידא כי אין מחסנית באקדח ואין כדור בבית הבליעה, בניגוד לכללי הבטיחות. כתוצאה מכך, נורה כדור מהאקדח אשר פגע בצווארו של הנפגע, והוא הובהל לבית החולים, נותח בצווארו והותוו לו 17 ימי מחלה. 
26. נקבע כי ממצאים אלה מבססים את יסודותיה העובדתיים של עבירת הפציעה (סעיף 334 לחוק העונשין), ואת הנסיבה המחמירה, כאמור בסעיף 335(א)(1) לחוק העונשין, מאחר שהפציעה ארעה כשהמערער נשא נשק חם. נקבע גם כי הוכח היסוד הנפשי בעבירה, ובכלל זה פזיזות ביחס לתוצאה. צוין, כי מדובר בשרשרת פעולות מודעת שביצע המערער, המוחזק כיודע את הסכנות הטמונות בעיסוק בלתי זהיר בכלי נשק ובפרט בניגוד להוראות הבטיחות. לאור כלל האמור, הורשע המערער בשתי העבירות המיוחסות לו בכתב האישום.

ערעור ההגנה
27. ההגנה עתרה לזכות את המערער מאשמה, מחמת הספק, בטענה שלא ניתן לקבוע בוודאות כי הוא שירה את הכדור שפגע בנפגע. ההגנה השיגה על ממצאי המהימנות שקבע בית הדין המחוזי. נטען, כי העדים קשרו קשר כדי להפליל את המערער, פעלו כדי להסתיר פרטים מהרשות החוקרת ו"העלימו" את התרמיל מזירת האירוע. עוד נטען, כי העדים השתתפו בתחקירים ובטיפול עם פסיכולוג ועם גורמי בריאות הנפש, ואף המתינו בצוותא לפני שמסרו עדויות במצ"ח ושוחחו ביניהם באופן שהביא לתיאום בין העדויות ולפגיעה ביכולתו של המערער להתגונן. 
28. ההגנה הוסיפה והעלתה את הטענות הפרטניות הבאות בנוגע לעדי התביעה: 
· הנפגע הודה שעדותו בבית הדין השתנתה ביחס לעדותו במצ"ח, בעקבות טיפול נפשי ועיבוד פסיכיאטרי, שהשתתף בהם במשך שנה. במצ"ח, מסר כי לא ראה את הירי אלא רק שמע "בום", ואילו בבית הדין טען כי ראה את המערער מכוון את האקדח לרצפה. בנוסף, נפגע העבירה העיד כי האקדח שממנו נפלט הכדור היה בצבע כסוף, בעוד שאקדחו של המערער שנתפס בזירה הוא שחור.
· עדותו של שקד הייתה רצופת סתירות מהותיות, בעיקר בנוגע לשלילת אירוע החלפת האקדחים עם המערער, המפורט בכתב האישום; שקד גם טען שהאקדח שממנו נפלט הכדור היה כסוף.
· דורון הודה שלא ראה את אירוע פליטת הכדור כלל, והעיד שהמערער אחז בשני אקדחים, למרות שאין לכך כל אימות.
· עדותו של עומר, בנוגע לכך שראה את המערער לוחץ על ההדק, לא הייתה החלטית והשתנתה מספר פעמים.
· נווה אישר שבעת שפרק את האקדח לא יצא כדור מבית הבליעה. נטען, כי זאת ההוכחה לכך, שאין היתכנות לירי מאקדחו של המערער.

29. ההגנה לא השלימה עם דחיית טענותיה למחדלי חקירה וביקשה לבחון אותן מחדש. בהקשר זה, שבה ההגנה וציינה, כי חוקרי מצ"ח לא הגיעו בעצמם לזירת האירוע וגם צוות מז"פ לא הגיע למקום; הזירה לא בודדה, לא נמדדה ולא תועדה, לא נבדקו כל כלי הנשק של הנוכחים בה ולא ניטלו מהם טביעות אצבע ודגימות DNA; בעיקר, לא בוצעו בדיקות פורנזיות ובליסטיות נדרשות: לתרמיל (שלא אותר) ולקליע (ששרידיו נמסרו על ידי צוות בית החולים לנפגע העבירה כמזכרת); לתקינות האקדח; לגילוי כיווני הירי; לאיתור חורי ירי על רצפת החדר (BDK-3); ולאיתור שרידי ירי על ידיהם ובגדיהם של המערער והנוכחים (GSR). כתוצאה מכך, כנטען, לרשויות החקירה אין כל ידיעה היכן ישבו המעורבים, כמה כלי נשק היו בזירה, היכן היה מוקד פגיעת הכדור ברצפה והאם ניתן לאמת או להפריך את התרחיש כי הנפגע נפצע מפגיעת ריקושט. כאמור, מטעם ההגנה העיד בהקשר זה המומחה, מר אוחיון, חוקר מז"פ בדימוס, שמסר כי מעולם לא נתקל בחקירה כה כושלת. ההגנה הדגישה, כי לא הובא מומחה לסתירת טענותיו. 
30. כמו כן, הועלו טענות נוספות לנושאים שלא נבדקו בחקירה: המודיע לא נחקר, לא נערכו עימותים בין המעורבים, לא נבדק הפער בנוגע לעדויות כי האקדח היורה היה כסוף, ולא אותרו ונתפסו סרטונים ממצלמות אבטחה שהיו בזירה או בקרבתה, חרף אינדיקציות לקיומן. כמו כן, נטען כי לא הוצגה שרשרת ראייתית להעברתו של האקדח ממשטרת ישראל אל מצ"ח. 
31.  ההגנה הפנתה לממצאים שהתגלו לסייר משטרת ישראל שהגיע לזירה וגרסה כי הם מוכיחים דווקא את חפותו של המערער. לפי הטענה, המערער קיבל מרכבת ישראל לצורך עבודתו אקדח גלוק 19 ושלוש מחסניות המכילות יחד 49 כדורים, כאשר המחסנית שנתפסה בזירה היא בעלת קיבולת של 15 כדורים. השוטר שהגיע לזירה ספר במחסנית זו 15 כדורים בדיוק, ומכאן ההוכחה שלא נורה כדור מאקדחו של המערער.		
32. עוד נטען כי כתב האישום הוגש באופן שרירותי, ללא תשתית ראייתית נאותה ובניגוד להנחיית תצ"ר 1.05. ההגנה פירטה, כי יומן החקירות ורשימת חומרי החקירה נערכו רק חמישה ימים לאחר הגשת כתב האישום ואילו התיעוד ממצלמות הגוף של הסייר שהגיע לזירה בזמן אמת, והתמונות שצולמו על ידיו, הגיעו לידי התביעה באיחור של מעל חודש, בעקבות בקשת ההגנה. בסרטון האמור, ניתן לשמוע כי המערער הצהיר בזמן אמת "החלפנו אקדחים, פרקנו אקדחים, אני לא יודע מה קרה".	
33.  לאור כלל האמור, נטען כי עומדת למערער הגנה מן הצדק ואף נטען לאכיפה בררנית ולאפלייתו ביחס לשקד, אשר לפי הטענה גם הוא התעסק באקדח. בתוך כך, ההגנה סברה כי שגה בית הדין, כאשר החליט לדחות את ההכרעה בטענת ההגנה מן הצדק לשלב הכרעת הדין, ובכך נגרם למערער עיוות דין ונכפה עליו ניהול משפט ארוך. עוד קבלה ההגנה, על כך שהתביעה הצבאית העלימה ממנה מסמכים רפואיים המעידים כי הנפגע השתמש בקנאביס וכן הלינה על החלטת בית הדין המחוזי, שלא לאפשר (מטעמי אבטחה) את הכנסת האקדח והמחסניות של המערער לאולם בית הדין, כדי להמחיש את טענתה לחוסר היתכנות של הירי באקדח. 

תשובת התביעה
34. התביעה הפנתה להכרעת הדין המנומקת והמפורטת של בית הדין המחוזי ולניתוח הראייתי, המבוסס על התרשמותו הבלתי אמצעית מן העדים. נטען, כי אין זה מסוג המקרים החריגים, אשר מצדיקים את התערבותה של ערכאת הערעור וכי בית הדין המחוזי בחן את הראיות בקפידה ונתן מענה לכל הקשיים שההגנה הפנתה אליהם.
35. התביעה הדגישה, כי המערער הודה במיוחס לו בחקירתו במצ"ח. הודאתו ארוכה ומפורטת, והוא הביע שם צער וחרטה על המקרה. צוין, כי המערער אף שלח אל נפגע העבירה הודעות טקסט שבהן הביע בפניו חרטה וכי נגבו עדויות רבות של עדים שנכחו באירוע ובזירה, מיד לאחר האירוע, אשר מאשרות במידה כזו או אחרת את הודאתו של המערער. העדים הבחינו במערער מחזיק באקדח, דורך ונוקר אותו ואז הבחינו ברשף שיוצא מהאקדח ובהבזק אור. העדים ציינו גם כי המערער היה נסער ואמר שלל אמירות המלמדות על תחושת אשם, כגון: "מה עשיתי". 
36. התביעה עתרה לדחות את טענות ההגנה בנוגע למהימנות העדים. היא הדגישה, שההגנה לא הגישה את עדויותיהם של העדים במשטרה, ומכאן מתבקש לקבוע כי לא ניתן להצביע על סתירות פנימיות משמעותיות בגרסאותיהם. בהמשך לכך, הפנתה התביעה לניתוח הראייתי של בית הדין המחוזי ולממצאי המהימנות שקבע בנוגע לכל אחד מן העדים, שלאורם, כנטען, אין מקום להתערב גם בממצאים שבעובדה. 
37. נטען, כי בידי רשויות החקירה היו ראיות חזקות, מגוונות וחד משמעיות, שהובילו לקבלת החלטות ביחס לתוכנית החקירתית. מחדלי החקירה הנטענים לא פגעו בזכותו של המערער להליך הוגן ואינם מצדיקים הענקת סעד של זיכוי מכוח הגנה מן הצדק. התביעה הסכימה, אומנם, כי קיים קושי בכך שלא בוצעה בדיקה מדעית לאקדח, אך טענה כי חסר זה אינו מאיין את המסקנה העולה מכלל הראיות האחרות. 
38. התביעה טענה כי מטרת החלתה של ההגנה מן הצדק היא בראש ובראשונה לעשות צדק עם הנאשם, ולא לבוא חשבון עם רשויות האכיפה על מעשיהן הנפסדים. לשיטתה, כיוון שהטענה למחדלי חקירה אינה מבססת את קיומו של פגם המקפח את זכויותיו של המערער, ההגנה לא צלחה את השלב הראשוני של טענת ההגנה מן הצדק. למעלה מן הצורך, טענה התביעה, כי ההגנה אינה צולחת גם את המבחנים שבשלבים השני והשלישי לבחינת הגנה מן הצדק, העוסקים באיזון האינטרסים ובחירת הסעד הראוי, המתון והמידתי בנסיבות העניין. בהתחשב בנזק שנגרם ובפוטנציאל הסיכון של האירוע, שהיה עלול להסתיים במותו של הנפגע, התביעה אינה סבורה שנפל פגם המצדיק סעד של זיכוי או כל סעד אחר. 

דיון והכרעה
הודאת המערער והחיזוקים לה
39. [bookmark: _Hlk107925018]תצרף הראיות שהוגשו לבית הדין קמא מגובש למדי. הוא כולל את הודאת המערער במצ"ח; עדויות העדים - חבריו של המערער ליחידה, שנכחו בזירת האירוע; סרטון שצולם מיד לאחר המקרה באמצעות מצלמת הגוף של שוטר משטרת ישראל והודעות טקסט שנמצאו במכשיר הטלפון הסלולארי של נפגע העבירה. 
40. אמרת ההודאה של המערער במצ"ח היא הראיה המרכזית שבתיק, ולכן נפתח בבחינת משקלה. כבר נפסק כי: 

"משקלה של הודאה נבחן על פי שני מבחנים: המבחן הפנימי, אשר עניינו במהימנות ההודאה עצמה בהתאם לסימני האמת העולים ממנה; והמבחן החיצוני, אשר לפיו נדרשת תוספת ראייתית מאמתת להודאת הנאשם – "דבר-מה נוסף" (ע"פ 715/78 לוי נ' מדינת ישראל, פ"ד לג(3) 228, פסקה 7 לפסק דינו של הנשיא א' ברק (1979)). בין שני המבחנים הללו מתקיים יחס של "מקבילית כוחות": ככל שמהימנות ההודאה על פי המבחן הפנימי גבוהה יותר, כך ניתן יהיה להסתפק בתוספת ראייתית בעלת משקל פחות, ולהפך" (ראו ע"פ 4995/23/13 פלוני נ' מדינת ישראל, פסקה 35 והאסמכתאות שם (29.7.2024) וכן ע/36/20 סגן שקטולה נ' התובע הצבאי הראשי, פסקאות 37-33 והאסמכתאות שם (2020)).

41. בהתאם להלכה מושרשת זו, נבחן את משקל האמרה במבחן הפנימי ולאחריו במבחן החיצוני. המערער הוזמן למצ"ח ביום 21 באפריל 2024, יותר משבוע לאחר האירוע, כך שניתנה לו שהות להפנים ולעבד את שאירע. האמרה, המתפרשת על פני 20 עמודים, נפתחה בהסברת זכויותיו של המערער, פעמיים, לבקשתו. הוא הכחיש תחילה את החשדות נגדו ואמר שהוא שומר על זכות השתיקה, אך לאחר שהתבקש לפרט את השתלשלות האירועים, התרצה ומסר תיאור מפורט ביותר על כל שאירע באותו הערב. המערער הודה בכך שהוא ירה באמצעות אקדחו את הכדור שפגע בנפגע. תיאור האירוע חוזר על עצמו מספר פעמים באמרה, ונביא כאן מספר דוגמאות בלבד: "פה אני באמת לא יודע מה קרה ככל הנראה לקחתי את האקדח שלי שאני בטוח שהוא כבר פרוק ואין כדור, כיוונתי אותו לרצפה, דרכתי אות[ו] כדי לנקור, ביצעתי נקירה ואז נפלט כדור" (הדגשות הוספו, ת/7, ש' 64-54); "הרמתי את האקדח שלי, כיוונתי אות[ו] לרצפה, דרכתי, נקרתי אותו ונפלט כדור" (הדגשות הוספו, ש' 90-89); "שאלה: טרם הירייה שבוצעה מהאקדח שלך לחצת על ההדק? תשובה: נכון. שאלה: למה? תשובה: בכדי לבצע את הנקירה היבשה. שאלה: כלומר אחרי שלחצת על ההדק נפלט כדור ופגע בצווארו של ד' ז'? תשובה: פגע ברצפה ואז בצווארו של ד'" (ש' 213-221); "אחר כך הרמתי את הנשק ביצעתי דריכה במחשבה שהאקדח פרוק, לאחר הדריכה נתתי נקירה והשתחרר כדור" (הדגשות הוספו, ש' 569-570).
42. ההודאה מתארת כאמור את סדר פעולותיו של המערער ואת השתלשלות האירועים בליל המקרה. בצד הפירוט יוצא הדופן שבה היא מאופיינת, המערער שב ומודה במיוחס לו פעמים רבות במהלכה. על אף שחזר על תיאור האירוע מספר פעמים, ההודאה נותרה סדורה ואחידה, ללא סתירות. גביית האמרה הופסקה מספר פעמים לצורך התרעננות, עישון סיגריה וארוחה. בשלב מסוים, לאחר שהוצגה בפניו תמונת הקליע שהוצא מצווארו של הנפגע, מסר המערער "אני מצטער שזה מה שהוא היה צריך לחוות בגללי..." ואז החל לבכות. בהמשך, לבקשתו, ניתנה למערער האפשרות לשוחח עם בת זוגו. בסוף גביית האמרה, נשאל המערער אם יש לו משהו להוסיף והוא השיב: "לא. חוץ מחרטה אין לי מה להוסיף".
43. סימני האמת שבאמרה כוללים את המענה המפורט לשאלות הפתוחות, העדר הפרזה והתייחסות עניינית לעדויותיהם של עדי הראיה ולראיות החיצוניות האחרות. דבריו של המערער בחקירה מדודים, והוא סייג את מעשיו, הכחיש מעשים מסוימים, או צמצם את היקפם. כך למשל, מסר כי היה בטוח שהנשק פרוק והבהיר כי אינו זוכר בוודאות האם הייתה מחסנית באקדח. כך גם, הכחיש את הטענה שנהג להסתובב עם כדור בקנה. יתר על כן, ההודאה כוללת אותות אמת רבים, כגון תיאורים פלסטיים ואותנטיים כפי שנקלטו בחושיו: "הרמתי את המבט ואני רואה את [הנפגע] שישב ממש מולי עם חור בגרון", "שמתי שתי אצבעות וכשהורדתי אותם ראיתי שיש עליהן מעט דם... אני רצתי לשטוף ידיים"; ותיאור אותנטי של תחושותיו: "ואני נכנסתי לשוק... אני מהר מתאפס על עצמי...". כמו כן, שזורים בה הבעות רבות של חרטה ואשם: "אני מבין ואני מתחרט על כל רגע" (ש' 271); "לא הייתי אמור לפרוק שם או להתעסק שם עם הנשק. אני מודע לכך ואני מביע חרטה על כל רגע ורגע שגרמתי למישהו שם לחוות"; "אני טעיתי במקרה הזה, הייתה פה טעות אנוש חמורה שהייתה יכולה להיגמר אחרת. אבל הייתי בטוח שהאקדח שלי פרוק ב-100 אחוז..." (ש' 466). 
44. לסיכום, מדובר באמרה מפורטת מאוד, סדורה וקוהרנטית, בעלת הגיון פנימי, שתוכנה הוא של הודאה חד משמעית באשמה, הכוללת תיאור אותנטי ואותות אמת רבים. לא בכדי, לא טענה ההגנה כנגד קבילות האמרה, ואף הטענות נגד משקלה נאמרו בחצי פה ולא גובו בראיות כלשהן. 
45. האמרה איננה עומדת לבדה, ולצידה ניצבות עדויות העדים שנכחו באירוע והעידו בהרחבה, כמפורט למעלה, על פליטת הכדור ועל התנהגותו של המערער מיד לאחריה. כאמור, העדים: נפגע העבירה, שקד, עומר, מתן, דורון, נווה ושלומי - כולם שרתו עם המערער ושהו בסמוך אליו כשנורתה הירייה. ממכלול העדויות שפורט למעלה עולה תמונה ברורה שנקלטה בחושיהם: המערער החזיק את האקדח, כיוון אותו אל הקרקע בינו לבין הנפגע, שהיה קרוב מאוד אליו, דרך אותו ואז נשמעה הירייה ונראה הבזק. מיד לאחר מכן, צעק המערער, שמט את האקדח מידיו והתחיל לזעוק זעקות חרטה ולחבוט בחפצים במקום עד שידו האדימה והתנפחה. 
46. סעיף 53 לפקודת הראיות [נוסח חדש], התשל"א-1971 קובע, כי "ערכה של עדות שבעל-פה ומהימנותם של עדים הם ענין של בית המשפט להחליט בו על פי התנהגותם של העדים, נסיבות העניין ואותות האמת המתגלים במשך המשפט". פרטנו למעלה את ממצאי המהימנות שקבעה הערכאה הדיונית בנוגע לכל אחד מהעדים, בעקבות התרשמותה הבלתי אמצעית מהם. כידוע, ערכאת הערעור אינה נוטה להתערב בממצאי עובדה וקביעות מהימנות של הערכאה הדיונית, אשר התרשמה באורח ישיר מהעדויות שהובאו בפניה ומהשתלבותן במארג הראייתי (ע"פ 77069-09-24 פרסגי נ' מדינת ישראל, פסקה 30 (30.11.2025); ע"פ 9180/16 מליק נ' מדינת ישראל, בפסקה 26 (16.11.2017); ע"פ 23820-05-26, 9541-05-26 רב"ט מוסקוביץ' נ' התובע הצבאי הראשי, פסקה 33 (2026)). אומנם, להלכה זו נקבעו מספר חריגים, כגון כאשר ממצאי הערכאה הדיונית מבוססים על ראיות בכתב ולא על הופעת עדים, או על שיקולים שבהיגיון או כאשר קיימות טעויות מהותיות בהערכת המהימנות של העדויות (ע"פ 1656/16 דוידוביץ נ' מדינת ישראל, פסקה 62 (20.3.2017)), אולם ההגנה לא ביססה את קיומו של אף אחד מהם.
47. בית הדין המחוזי בחן את טענת ההגנה בדבר תיאום עדויות והבהיר כי נדרש בזהירות לנושא אך לא מצא כי "קיומו של שיח בין הלוחמים על שאירע ועל תחושותיהם בעקבות כך מאיין את משקל עדויותיהם או מצביע על חשש ממשי לזיהום העדויות ותיאום עדויות כטענת ההגנה". הובהר, כי "דווקא פערים מסוימים בין העדויות והעובדה כי העדים נזהרו בעדויותיהם מלמסור מענה עובדתי שלא היו משוכנעים ולמצער דייקו בהיבט זה מקום בו נשאלו על כך, העניקה נופך של מהימנות לעדויות". גם בקביעות מהימנות אלו של בית הדין המחוזי לא ראינו לנכון להתערב.
48. בדומה, אין לקבל את טענת ההגנה כי נפגע העבירה מסר במצ"ח גרסה שונה מעדותו בבית הדין בנוגע לאופן שבו ראה את הירי, משום שההגנה בחרה שלא להגיש את הודעתו במצ"ח. כידוע, כאשר "נחקר עד בחקירה שכנגד על הודעת חוץ שמסר, ונתגלתה סתירה בין עדותו בבית-המשפט לבין האמור בהודעת החוץ - יש להגיש את הודעת החוץ לבית המשפט, אם מבקש החוקר ליהנות מ'פרי הסתירה'" (ע"פ 5676/10 שונים נ' מדינת ישראל, פסקה 29 (23.8.2012)). יתר על כן, כפי שקבע בית הדין המחוזי, עדותו של הנפגע בבית הדין הייתה בהירה ומפורטת. הנפגע מסר כי ראה את קנה אקדחו של המערער מופנה כלפי הרצפה בינו לבין המערער וכי אצבעו של המערער הייתה בתוך שמורת ההדק, לדבריו: "ראיתי את היד (מתקשה לדבר) של היורה אוחזת בנשק, באקדח שלו, מכוון לרצפת בטון ביני לבינו שכל מה שמפריד בינינו זה פחות או יותר מטר, שומע נקירה, פליטה של כדור". 
49. יש לדחות גם את טענת ההגנה לסתירות בין עדותו של עומר בבית הדין להודעתו במצ"ח. ראשית, משום שאף הודעתו של עומר במצ"ח לא הוגשה לבית הדין המחוזי. ושנית, משום שגם עומר פירט מה ראה באירוע ומסר עדות הגיונית, עקבית וסדורה. הוא סיפר: "י' ש' רצה להראות לנו את האקדח שלו שלף את האקדח כיוון לכיוון הרצפה לאחר דריכה, בשלב הזה שמעתי את הכדור קול חזק הבזק אור...". לאחר מכן, הוסיף: "ראיתי אותו מוציא את האקדח מהנרתיק, דורך אותו קרוב לגוף, מכוון אותו ביד אחד לכיוון הרצפה". לשאלות הסנגור, שהפנה אותו לקטעים מהודעתו במצ"ח, הבהיר: "אני משתדל לתת תשובות מדויקות" והסביר כי אומנם לא ראה את הלחיצה על ההדק ("בגלל שמדובר בתנועה קטנה"), אך מסר במצ"ח כי המערער הוא שירה, כי שילב בדבריו את ההנחה שכאשר "יש דריכה ויש פליטת כדור בדרך כלל יש לחיצה על ההדק" (הדגשות הוספו).
50. אף עדותו של נווה משתלבת היטב בעדותו של עומר. הוא אומנם ציין כי אינו זוכר שהמערער דרך את הנשק, אך הדגיש כי ראה את המערער מוציא את האקדח שברשותו וראה "את הרשף שיצא מהאקדח" (הדגשות הוספו).
51. כמו כן, מקובלות עלינו קביעות בית הדין המחוזי, כי העובדה שנפגע העבירה ושקד לא הזכירו את העיסוק הפסול של המערער ושקד באקדחיהם לפני פליטת הכדור, או נמנעו מלהרחיב בנושא, אינה פוגעת כשלעצמה במהימנות עדויותיהם בנוגע לליבת האירוע. ליבת גרסתם של השניים נתמכת בעדויות כלל העדים, לרבות בהודאתו של המערער במצ"ח. על כן, לא מצאנו פגם בהחלטתו של בית הדין המחוזי לנקוט משנה זהירות בעת בחינת עדותו של שקד, ולפלגה, כך שיינתן משקל גבוה לחלק בעדותו המתייחס לשלב ירי, תוך העדפת העדויות האחרות בכל הנוגע לעיסוק בנשק שקדם לשלב זה. ואכן, "קביעת ממצאי מהימנות בדרך של 'פלגינן דיבורא' מצויה בלב שיקול הדעת השיפוטי של הערכאה הדיונית" (ע"פ 5268/17 שוויש נ' מדינת ישראל, פסקה 82 (16.2.2022)" (ע/18/22 רס"ן קלימי נ' התובע הצבאי הראשי, בפסקה 67 (2023)). כבר נקבע בפסיקה כי:

"'יש להבחין בין סתירות הנעוצות בטבע האנושי ובנסיבות המקרה לבין סתירות המעלות חשש למהימנות הגרסה. סתירות קלות בין גרסאותיהם של מי שהיו עדים לאותו אירוע כמעט תמיד ניתן למצוא, אך סתירות אלה אינן אלא תזכורת לטבעו של הזיכרון האנושי'... בענייננו, מדובר בסתירות העשויות לעלות בדרך הטבע מעדותם של אנשים שונים המעידים על אותו אירוע, שהיה רב התרחשויות ומשתתפים, מזוויות ראיה שונות ובמקטעי זמן שונים. עם זאת, כפי שציין בית המשפט המחוזי, שני עדי הראיה הצביעו על המערער כמי שאחז באקדח וביצע את הירי. ליבת עדותם זו, הנתמכת בסרטון האירוע, ואשר נמצאה מהימנה על-ידי בית המשפט, לא נסתרה" (ע"פ 1682/22 סבג נ' מדינת ישראל, בפסקה 26 (11.9.2022)‏‏)

52. הטענה בדבר קנוניה שרקמו כלל העדים כנגד המערער, לא בוססה ואינה מתיישבת עם הסרטון שבו נראה המערער נסער ואף לא עם הודאתו במצ"ח, שבוע לאחר האירוע. יוזכר, כי כדי שתתקבל טענה בדבר עלילת שווא, עליה להיות בעלת בסיס ראייתי ממשי ולעמוד במבחן ההיגיון והשכל הישר (ראו ע"פ 7474/19 בן דוד נ' מדינת ישראל, פסקה 23 והאסמכתאות שם (12.7.2020) וכן ע"פ 36438-07-25, 61475-07-25 טור' שיש נ' התובע הצבאי הראשי, בפסקה 31 (2026)). 
53. הנה כי כן, הכרעת הדין מבוססת על עדויות מפלילות עצמאיות, אשר משתלבות בהודאתו של המערער, מאשרות ומחזקות אותה. ייתכן אפילו שדי היה בהן לבדן כדי להביא להרשעתו של המערער, בוודאי בהצטברן, אך איננו נדרשים להכריע בכך. העדויות משתלבות גם בסרטון שצולם במצלמת הגוף של השוטר שהגיע לזירת האירוע. באותו סרטון, שהוא ראיה עצמאית ואובייקטיבית, ניתן לראות כי המערער נסער ומכיר באחריותו לאירוע, בכך שהצביע על מיקום אקדחו. תיעוד זה של המערער מחזק אף הוא את עדויות העדים בנוגע למצבו הנפשי לאחר האירוע ומשתלב עם התבטאויותיו, המלמדות על תחושת אשם, בין בזירת האירוע ובין לאחר מכן, בגביית אמרתו.
54. אם לא די בכל אלה, נאספו לתיק החקירה ההתכתבויות בין המערער לנפגע העבירה (ת/17). בהודעה מיום 15 באפריל 2024 בשעה 17:55, כיומיים לאחר האירוע, כתב המערער לנפגע העבירה: "אחי אני חייב לך את החיים שלי אני מצטער על כל רגע שאתה עובר בגללי" (הדגשות הוספו). מדובר בראשית הודאה המשקפת גם היא תחושת אשם פנימית, שניתנה בסמוך לאחר האירוע וכשבוע לפני מתן האמרה במצ"ח. על כן, היא ראיה מפלילה, שמספקת "תמיכה  משמעותית ביותר" להודאתו (ראו ע"פ 6111/23 פלוני נ' מדינת ישראל, פסקה 29 (22.2.2024), שם הודעת טקסט שבה ראשית הודיה שימשה סיוע לעדותה של המתלוננת; וראו גם ע"פ 23820-05-26, 9541-05-26 רב"ט מוסקוביץ' נ' התובע הצבאי הראשי, פסקה 49 (2026)). בפסיקה נקבע, כי ראשית הודאה מסוג זה מהווה "מקור עצמאי" וכי בכוחה "להצטבר לראיה בסיסית קיימת ולשמש לה 'סיוע' או 'דבר-מה' במקום שנדרשת תוספת מאותו סוג" (ע"פ 638/87 רדעי נ' מדינת ישראל, פ"ד מג(3) 297, פס' 7 לפסק דינו של השופט י' קדמי (1989)). ויש לשים לב כי אין מדובר בהודעה בודדת, שנכתבה אגב אורחא, או שמשמעותה עשויה להתפרש לשני פנים, אלא בהתכתבות מפורטת המצטרפת לאמירות שנשמעו מפי המערער באזני העדים מיד לאחר האירוע ולהתנהגותו שתוארה למעלה. מדובר, אפוא, באמירות רבות בכמותן ובאיכותן ובמכלול התנהגות, המביא את משקלן המצטבר ל"קצה הסקאלה" (ראו ע"פ 4988/08 פרחי נ' מדינת ישראל, פ"ד סה(1) 626, פסקה 23 (1.8.2011)).
55. זוהי, אפוא, התמונה הראייתית המלאה, שנאספה במסגרת החקירה והוצגה בפני בית הדין המחוזי. פסיפס הראיות שתואר מצביע על מסקנה חד משמעית, שלמה ומלאה, ללא פערים או ספקות. 
56. מקובלת עלינו קביעת בית הדין המחוזי, כי הטענה שאדם אחר ירה את הכדור שפגע בנפגע לא נטענה באופן מפורש בגדר הכפירה, ושקד עצמו (שאליו רמזה ההגנה) לא עומת באופן חזיתי עמה. כידוע, "כאשר בעל דין נמנע מלחקור עד בחקירה נגדית מבלי להציג הסבר מניח את הדעת להימנעותו זו, ההנחה היא כי אינו חולק על דברי העד ועל בית המשפט להביא עובדה זו בבואו להעריך את משקלה הראייתי של אותה עדות" (ע"פ 7007/15 שמיל נ' מדינת ישראל, פסקה 25 (5.9.2018)). גם בטענת ההגנה בדבר ספק בזהותו של היורה, המתעורר לאור עדויותיהם של שקד ושל הנפגע, כאילו צבעו של האקדח שממנו נורה הכדור "היה נראה כסוף", בעוד אקדחו של המערער הוא שחור - אין כדי להועיל למערער. זאת, מאחר ששקד והנפגע קושרים את המערער, ולא אחר, להחזקת האקדח, עובר לירי, או להשמטת האקדח מידו מייד לאחר פליטת הכדור. מובן, כי גם כל יתר העדויות הקושרות אותו לפעולות שונות באקדח, עובר לירי, ולתגובות נסערות בעקבותיו - לא כל שכן, הודאתו-שלו בירי בחקירה - מיישבות כל ספק הנובע מצבעו של האקדח (מה גם שכפי שציין בית הדין קמא, הבדלי הגוון ניתנים להסבר בשל השתקפות האור בשעת הלילה המאוחרת). 
57. הטענות הנוספות, כי המחסנית המלאה שאותרה בזירה מצביעה על כי הכדור לא נורה מאקדחו של המערער זכו אף הן להתייחסות מפורטת בהכרעת הדין, והיא מקובלת עלינו. נציין עוד, כי משלא הוכח איזו מן המחסניות של המערער, אם בכלל, הייתה בתוך האקדח, ולא הובאו ראיות לכמות הכדורים המרבית שניתן לטעון בתוך מחסנית האקדח - החלטתו של בית הדין שלא לאפשר את הכנסת האקדח למתחם בית הדין הייתה סבירה בנסיבות העניין, אולי אף מתבקשת מטעמי אבטחה, ומכל מקום, לא גרמה למערער כל עיוות דין. 
58. נעבור, אפוא, לבחינת טענות המערער בנוגע למחדלי החקירה ולהגנה מן הצדק.

הגנה מן הצדק ומחדלי החקירה
59. ההגנה העלתה את טענותיה למחדלי חקירה בשני מסלולים נפרדים. בגדרו של הראשון, טענה כי לא היה ראוי להגיש נגד המערער את כתב האישום בהיעדר תשתית ראייתית מספקת ולכן עומדת לו הגנה מן הצדק. במסלול השני נטען כי לנוכח מחדלי החקירה, התשתית הראייתית שהוצגה בפני בית הדין המחוזי, חייבה להורות על זיכויו של המערער כיוון שלא הוסרו הספקות בנוגע לאשמתו. 
60. אשר ליחס בין מחדלי החקירה לטענה של הגנה מן הצדק, הובהר בעניין בורוביץ, כי טענות אלה נבחנות ב"שני מסלולי בחינה נפרדים, שנועדו לקדם תכליות ערכיות שונות": המבחן הראשון, שבגדרו פועלת ה"הגנה מן הצדק" נועד "לקדם אינטרסים ציבוריים רחבים הקשורים בניהולם של הליכים פליליים, כצדק והגינות". כאן, נבחנת השאלה, "אם לנוכח הפגמים שבהם לקו הליכי החקירה היה זה מוצדק והוגן לפתוח (או להוסיף ולנהל) את ההליך הפלילי נגד המערערים". עוד נפסק שם, כי "ביסוד המבחן השני - המבוסס על דיני הראיות - ניצב אינטרס ציבורי מרכזי אחד, והוא חקר האמת". הודגש, כי "לשיקולי צדק והגינות אין, ולא יכולה להיות, השפעה על קביעת מהימנותן ומשקלן של הראיות הקבילות; שכן, ביסוד קביעה זו ניצב רק האינטרס להגיע לחקר האמת". השאלה על פי מבחן זה, היא "אם ועד כמה השפיעו פגמי החקירה על הוכחת העבירות שיוחסו למערערים ברמה הנדרשת בפלילים" (ע"פ 4855/02 מדינת ישראל נ' בורוביץ, פסקה 43 (31.3.2005)). 
נבחן את טענות ההגנה בשני מסלולי הבחינה האמורים, אך נבהיר כבר עתה, כי בנקודת המוצא לבחינה בשני המסלולים, ניצבת עוצמתן הרבה של הראיות, אשר אינה מותירה ספקות בנוגע לאחריותו של המערער לביצוע הירי.

מסלול הבחינה הראשון - הגנה מן הצדק
61. בפרשת בורוביץ הנ"ל נקבע מבחן תלת שלבי לשם יישום דוקטרינת ההגנה מן הצדק: "השלב הראשון עניינו בזיהוי הפגם ועוצמתו; בשלב השני נשקלים כלל האינטרסים שעל הפרק, על מנת לבחון האם בקיומו של ההליך הפלילי, חרף הפגם, יש משום פגיעה בתחושת הצדק וההגינות; במניין השיקולים יבואו: חומרת העבירה המיוחסת לנאשם; עוצמת הראיות (אלו המוּכחות ואלו הלכאוריות); נסיבותיהם האישיות של הנאשם ושל קורבן העבירה; חומרת הפגיעה בזכויות הנאשם; ומידת האשם שרובץ על כתפי הרשות. בשלב השלישי נבחן הסעד הראוי בנסיבות העניין, ובכלל זה, האם ניתן לרפא את הפגמים בהליך באמצעי מתון יותר מאשר ביטול ההליך הפלילי" (עה"ס 3913/23  כהן נ' היועצת המשפטית לממשלה, בפסקה 19 (4.2.2024)‏‏; ע/70,72/16 רב"ט סויד נ' התובע הצבאי הראשי, פסקה 19 ואילך (2016)). 
62. והנה, בענייננו לא מצאנו כי נפל פגם בהתנהלות התביעה. כידוע, הכלל הוא שאם "'הראיות מספיקות לאישום' - יוגש כתב-אישום" והמבחן שנקבע בעניין זה הוא שיוגש כתב אישום "באותם מקרים שבהם משוכנע התובע כי קיים סיכוי סביר להרשעה" (בג"ץ 2534/97 יהב נ' פרקליטות המדינה, פ"ד נא(3) 1, פסקה 6 (1997)). נוכח טיבן של הראיות שעמדו בפני התביעה, הכוללות עדויות ברורות של כל עדי התביעה, את הודאת המערער ואת הודעות הטקסט ששלח - אין בהחלטה על הגשת כתב האישום משום "סתירה מהותית לעקרונות של צדק והגינות משפטית". גם בהחלטתה להמשיך לנהל את ההליך הפלילי, לאחר קבלת תיעוד המצלמה של השוטר שהגיע לזירה ואת יומן החקירות - לא נפל כל פגם, לאור מסת הראיות שהייתה ברשותה עובר להגשת כתב האישום. אדרבה, תיעוד המצלמה הנזכר אף חיזק את ראיות התביעה. כל אלה, הביאו להוכחת האשמה שיוחסה למערער, מעבר לכל ספק סביר. אומנם, מוטב היה אילו כל הראיות היו ניצבות בפני התביעה עוד לפני הגשת כתב האישום; ברם, מקובלת עלינו תשובת התביעה, כי הונחה בפניה תשתית ראייתית מספקת. על כן, טענת ההגנה אינה צולחת את השלב הראשון של המבחן התלת שלבי. בכל מקרה, אין מדובר באחד מאותם "מקרים חריגים ביותר" המצדיקים סעד של הגנה מן הצדק (ענין בורוביץ הנ"ל, פסקה 21). 
63. לאור האמור, מתייתר הדיון בטענת ההגנה כי בית הדין המחוזי לא הכריע על-אתר בטענות ההגנה מן הצדק והאכיפה הבררנית שהעלתה ודחה את ההכרעה לסיומו של ההליך. נעיר, כי הלכה היא, שכאשר הטענה המקדמית מבוססת על תשתית עובדתית שעומדת בליבת כתב האישום ודורשת שמיעת ראיות במהלך המשפט, אפשר ש"ההחלטה בטענה תינתן במסגרת הכרעת הדין. במצב האחרון, הביקורת הערעורית ביחס לטענת ההגנה מן הצדק תיבחן על פי נימוקי הכרעת הדין" (ראו רע"פ 1201/12  קטיעי נ' מדינת ישראל, פסקה 8 (9.1.2014); וכן סעיף 352 לחוק השיפוט הצבאי). 
64. יתר על כן, כאשר טענת ההגנה מן הצדק כוללת בחובה טענה מסוג של אכיפה בררנית מול מעורב אחר בפרשה, שקד, שלפי הטענה "התעסק גם הוא באקדח", הרי שזהו מסוג המקרים שבהם "רק לאחר שמיעת העדים כולם ניתן להגיע להחלטה מושכלת בשאלה אם אכן ננקט דין שונה כלפי שווים" (ראו נקדימון, הגנה מן הצדק, 478 (מהדורה שנייה, 2009)). בהתאם, ראוי היה להמתין עם הכרעה בטענה, ולאפשר את שמיעת כלל העדויות, ובכללן עדויותיהם של שקד ושל המערער עצמו, בטרם תתקבל הכרעה בטענת האכיפה הבררנית. למעלה מן הצורך, נציין כי דווקא בעניין בורוביץ שאליו הפנתה ההגנה, הכריע בית המשפט המחוזי בטענות ההגנה מן הצדק בתחילתו של המשפט, וכאשר לא שב ונדרש אליהן בסיומו של ההליך עם התבררותה של התשתית הראייתית, העלתה ההגנה טענות בערעור, כי היה עליו לשוב ולהידרש לטענת ההפליה בהכרעת הדין על יסוד הראיות שהובאו במשפט ואף לאור ממצאיו וקביעותיו הוא. 
65. לאור כלל האמור, אין ממש גם בטענת ההגנה לאכיפה הבררנית ויש לדחותה על הסף. אכן, כאשר שניים ביצעו את אותה עבירה, יש לבדוק אם היה "צידוק גלוי לעין" להבחין ביניהם ומדוע בחרה התביעה להעמיד לדין את פלוני וחדלה מלהעמיד לדין את אלמוני (ראו בעניין בורוביץ, בפסקה 26). ואולם, בענייננו, גם לאחר בירור עובדתי מקיף ויסודי בבית הדין המחוזי, לא הוצגו כל ראיות משכנעות לכך ששקד ביצע עבירה כלשהי, לא כל שכן, עבירה הדומה בחומרתה לעבירה המיוחסת למערער. 

מסלול הבחינה השני - מחדלי החקירה וחקר האמת
66. בהקשר זה קובעת הפסיקה כי "עובדת קיומו של מחדל חקירה אין בה, כשלעצמה, להביא לזיכויו של נאשם. הבחינה היא האם מחדלי החקירה מקימים חשש כי הגנתו של הנאשם קופחה, מכיוון שנוצר לו קושי להתמודד עם חומר הראיות נגדו או להוכיח את גרסתו שלו" (ע"פ 9201/18 גורבאן נ' מדינת ישראל, פסקה 40 (8.6.2022); ע"פ 27294-02-26 רב"ט בן דוד נ' התובע הצבאי הראשי, פסקה 63 (2026); ע/55,53/23 רס"ל ענטנברג נ' התובע הצבאי הראשי, פסקה 49 (2024)). בפרשת אלחרוטי סיכם השופט רובינשטיין את ההלכות בנושא: 
 
	"על בית המשפט להכריע מה המשקל שיש לתת למחדל לא רק כשהוא עומד לעצמו, אלא גם בראיית מכלול הראיות... העדרה של ראיה, שמקורו בחקירת המשטרה, ייזקף לחובת התביעה בעת שיישקל מכלול ראיותיה, ומאידך גיסא, הוא יכול לסייע לנאשם כשבית המשפט ישקול האם טענותיו מקימות ספק סביר... נפקותו של המחדל תלויה בתשתית הראייתית שהניחה התביעה ובספקות אותם מעורר הנאשם, והשלכותיו תלויות בנסיבותיו של כל עניין ועניין... התביעה אינה חייבת להציג בפני בית המשפט את 'הראיה המקסימאלית', אלא 'על התביעה להוכיח את המוטל עליה ב'ראיה מספקת', 'ואין נפקא מינה אם היה לאל ידה להשיג טובה הימנה' ... וגם אם יכלה התביעה להשיג ראיות טובות יותר, אין הדבר מוביל לזיכוי הנאשם, אם בראיות שהוצגו יש די להרשעה מעבר לספק סביר" (ע"פ  5386/05 אלחורטי נ' מדינת ישראל, פסקה ז' (18.5.2006)).

67. רק במקרים חריגים יביאו מחדלי חקירה לזיכויו של נאשם. כאשר התשתית הראייתית הייתה מספקת, גם בראי מחדלים כאמור, אושרה ההרשעה. כך היה לדוגמה, במקרה שבו לא הגיע למקום בוחן תנועה או ניידת מז"פ, לא תועדו שרידי הצמיגים ולא נאספו ממצאים פורנזיים שהיו עשויים לסייע להגנה (ע"פ 3090/11 ענבאווי נ' מדינת ישראל (18.10.2011)); כך היה גם כאשר לא בוצעה בדיקת טביעת אצבע ולא נבדקו עקבות על ידי גשש (ע"פ 7164/07 אלהוושלה נ' מדינת ישראל (11.2.2008)); וכך פסק בית המשפט העליון גם לאחרונה, במקרה שבו לא תועדה הזירה (ע"פ 600/24 דויס נ' מדינת ישראל (6.8.2026)).
68. ומן הכלל אל הפרט. לא מצאנו כי הוצגו בפנינו מחדלי חקירה חמורים שיש בהם כדי לפגוע בהגנת המערער (ראו גם ע"פ 8965/18 מחאג'נה נ' מדינת ישראל, פסקה 35 (3.11.2019)). אין לכחד כי מוטב היה אילו זירת ההתרחשות הייתה מתועדת באופן ממצה יותר, מאשר התיעוד החלקי שבמצלמת הגוף של השוטר שהגיע למקום. כמו כן, ראוי היה לשלוח את האקדח לבדיקה בליסטית לבחינת תקינותו ואפשר היה לבצע בדיקות פורנזיות נוספות. ואולם, על אף שבדיקות אלו לא בוצעו, הרי שהוצגו בפני בית הדין המחוזי ראיות למכביר להוכחת אשמתו של המערער, מעבר לכל ספק סביר. כמפורט בהרחבה לעיל, קיימת תשתית ראייתית משכנעת להוכחת אשמתו של המערער ואין במחדלי החקירה, בראי הראיות החד משמעיות שנאספו, כדי לקפח את הגנתו ולהוביל לזיכויו. 
69. לאור ממצאי העובדה שנקבעו בבית הדין המחוזי, ואשר לא ראינו לנכון להתערב בהם, לא מצאנו ממש גם בשאר טענות ההגנה לפעולות חקירה שונות שלא בוצעו, ובהן הטענות בנוגע לשרשרת הראיות, למצלמות האבטחה (אשר בירור העלה כי לא הוצבו במקום), לעימותים ולגביית העדות מהמודיע. בשים לב לממצאי המהימנות שנקבעו לגבי נפגע העבירה, ומכלול העדויות שהובאו בפני בית הדין קמא, ואשר תומכות בעדותו, מתייתר גם הדיון בטענה (שהשלכותיה לענייננו כלל לא בוארו) בדבר שימוש שלו בקנאביס. 

הערעורים על העונש
גזר דין של בית הדין קמא
70. בית הדין המחוזי ציין כי המערער התגייס לצה"ל בחודש פברואר 2021 ושירת כלוחם בחיל הים. מיד עם סיום שירות החובה, ביום 18 באוקטובר 2023, המשיך בשירות מילואים במשך כשנה. הוא נקרא לתקופת מילואים נוספת שאותה החל ביום 11 באפריל 2024, אך היא הסתיימה מספר ימים לאחר מכן, ביום 15 באפריל 2024, בעקבות האירוע. 
71. בשלב הראיות לעונש, הוגשה הצהרתו של נפגע העבירה שבה מסר כי אינו יכול "לסגור מעגל" ולהמשיך בחייו, לאור אי נטילת האחריות מצד המערער, אשר אף לא התנצל בפניו על המעשה. על כן, ביקש למצות את הדין עם המערער. 
72. מטעם ההגנה, הוגשו מסמכים המעידים על מצבם הרפואי של אימו וסבו של המערער וכן על מצוקה כלכלית של המשפחה. כמו כן, הוגשה חוות דעת מפקדו של המערער, אשר שיבח את תפקודו, מקצועיותו והתמדתו בשירות הצבאי בתקופת הלחימה, חרף קשיים מבית. 
73. בית הדין המחוזי הדגיש את חומרת העבירה של פציעה בנסיבות מחמירות ואת מידת הסיכון הרבה הגלומה בה. נקבע, כי יסודות העבירה מלמדים על הערכים המוגנים הניצבים בבסיסה: ערך חיי האדם, שלמות גופו ובטחונו, ולצידם פגיעה בערכי המשמעת הצבאית והזהירות היתרה הנדרשת מכל אוחז בנשק ובפרט שעה שמדובר בחייל מילואים בדרגה פיקודית, ששירת כלוחם ומוחזק כמודע לסכנות הכרוכות בעיסוק בלתי זהיר בנשק. פורטו הנסיבות המחמירות, שעניינן פריקת הנשק במרחב שטח מצומצם, בסמוך למספר לא מבוטל של חיילים אחרים, כאשר בין המערער לאחרים מפרידים כמטר עד שני מטרים, היבט המגביר עד מאוד את הסכנה. 
74. בגזר הדין ניתן משקל להתממשות הסיכון ולפציעתו של נפגע העבירה. צוין כי למרבה המזל לא נגרמו לנפגע העבירה נזקים פיזיים ארוכי טווח, אף שפוטנציאל הסיכון היה עצום. עם זאת, נפגע העבירה נפצע בצווארו, נותח באופן בהול והאירוע השפיע על מצבו הרגשי, כפי שהתרשם בית הדין המחוזי גם באורח בלתי אמצעי, במהלך עדותו. לאור הערכים המוגנים שנפגעו ושיקולי ההלימה שמתחדדים נוכח נסיבות ביצוע העבירה, ובהתחשב במדיניות הענישה הנהוגה, נקבע מתחם עונש הולם שנע בין חמישה לבין תשעה חודשי מאסר בפועל, בכליאה, לצד עונש מאסר מותנה, הורדה לדרגת טוראי ופיצוי לנפגע העבירה. 
75. בתוך מתחם העונש ההולם, ניתן משקל לגילו הצעיר של המערער, לכך שהוא עושה את צעדיו הראשונים כאזרח בתום סיום שירות צבאי סדיר מלא ושירות מילואים, לנסיבותיו המשפחתיות ולפגיעה שתיגרם לו ולמשפחתו כתוצאה מעונש המאסר. בית הדין המחוזי לא התעלם מן התקופה שבה שהה המערער בחלופת מעצר בית והתחשב בעברו הנקי, בחלוף הזמן מאז ביצוע העבירה ובתרומתו בשירות קרבי. צוין, כי המערער אינו זכאי להקלה השמורה לאלו המודים במיוחס להם, נוטלים אחריות על מעשיהם ומביעים חרטה. שיקולי הרתעה אישית והרתעת הרבים באו גם הם לידי ביטוי. עונשו של המערער הועמד, לכן, בקרבת הרף התחתון של המתחם, על שישה חודשי מאסר בפועל, לצד מאסר מותנה והורדה לדרגת טוראי. לנפגע העבירה נפסקו פיצויים בסך 5,000 ש"ח.

טענות הצדדים בערעורים על העונש
76. לטענת ההגנה, שגה בית הדין המחוזי בקביעת מתחם העונש והעונש בתוכו. נטען, כי נסיבות המקרה דנן קלות בהרבה מהמקרים שאליהם הפנה בית הדין המחוזי, שכן הנפגע שוחרר מבית החולים לאחר יממה אחת בלבד ללא כל נזק מתמשך או נכות.	
עוד נטען, כי בית הדין המחוזי לא נתן משקל הולם לנסיבותיו האישיות של המערער, יליד 2001, בן למשפחה חד הורית ודלת אמצעים, אשר למד בפנימיות לאורך כל חייו. לאחר גיוסו לצה"ל שובץ בחיל הים ועבר להיות לוחם. עם פרוץ המלחמה, שב והתנדב לשירות מילואים בחזית הצפון וזכה לחוות דעת מצוינות ממפקדיו. נסיבותיו המשפחתיות והכלכליות קשות ביותר, ובעקבות האירוע, איבד את מקור פרנסתו כמאבטח ברכבת ישראל, ושהה כחמישה חודשים במעצר בית.
77. מנגד, טענה התביעה כי העונש שהוטל על המערער אינו מחמיר ובוודאי אינו מצדיק את התערבות ערכאת הערעור. התביעה סקרה את הרצף המסוכן של הפעולות שנעשו על ידי המערער, הפנתה לנזק המשמעותי שנגרם לנפגע העבירה, לרבות הנזק הרגשי, והדגישה את הנזק שעלול היה להיגרם. כמו כן, ציינה את החומרה הגלומה במשחק בנשק, שקדם לירי, ואת הפזיזות וקלות הדעת של המערער. 

דיון והכרעה
78. המערער הורשע בעבירה של פציעה בנסיבות מחמירות, כאשר העבריין נושא נשק חם, אשר העונש המירבי הקבוע לצידה בחוק הוא שש שנות מאסר. עבירת הפציעה היא השנייה בחומרתה בסולם העבירות שעניינן בפגיעה בגופו של אדם (מתחת לגרם חבלה ממשית) ו"סף הכניסה לתחומה, מן ההיבט של היסוד הנפשי, הוא ה'פזיזות'" (י' קדמי על הדין הפלילים (חלק שלישי, תשס"ו) 1300). 
79. המערער הוא לוחם ותיק ומנוסה המכיר את כללי הזהירות והבטיחות בנשק. למרות זאת, כיוון בפזיזות את האקדח שברשותו כלפי הרצפה ולחץ על ההדק מבלי שווידא כי אין מחסנית באקדח ואין כדור בבית הבליעה, בניגוד לכללי הבטיחות. נקירת הנשק הייתה בסמיכות לחיילים נוספים, שנמצאו במרחק של כמטר עד שני מטרים בלבד. מכאן, כי התנהגותו המודעת יצרה סיכון רב, שהתממש: הכדור שנורה פגע בצווארו של נפגע העבירה, אשר הובהל לבית החולים, נותח בצווארו והותוו לו 17 ימי מנוחה. מיותר לציין כמה קרוב היה האירוע להסתיים בתוצאה קטלנית.  
80. פעם אחר פעם נקבע בפסיקה כי נוכח החומרה הגלומה בשימוש בנשק האישי, תוך חריגה מכללי הבטיחות "נדרש מסר עונשי-הרתעתי ברור וחד-משמעי, אשר יפעל לא רק להרתעת הנאשם הספציפי, אלא יבהיר לציבור הרחב באורח שאינו משתמע לשתי פנים, את טיבו של האיסור על שימוש רשלני בנשק" (ע"פ 10843/07 דהן נ' מדינת ישראל, פסקה 14 (9.4.2008)). בית הדין הצבאי לערעורים הבהיר גם הוא בשורה של פסקי דין, כי:

"על בית הדין לתרום תרומתו לעקור משורש את מעשי הפזיזות בנשק, המבטאים זלזול תהומי בהוראות הבטיחות... השכם וערב משוננות לחיילים החומרה והסכנה, שב'משחק בנשק'. הטרגדיה שבפנינו ממחישה כי אין די בהדרכה. יש צורך בענישה הולמת, כואבת וממושכת, הנותנת משקל בכורה לאינטרס הציבורי והדוחקת מפניה את השיקולים הכרוכים בנסיבות האישיות של העומד לדין" (ע/189/03 טור' וויצמן נ' התובע הצבאי הראשי, פסקה 5 (2004)).

81. בצה"ל משרתים, מכוח חובת הגיוס הכללית ומכוח צווי מילואים, לוחמים אשר בידיהם מופקד נשק מסוכן. הצורך להגן על שלמות גופם ועל זכותם לחיים הוא שעומד בבסיס האיסור המוחלט על שימוש פסול בנשק, שהוא בעל פוטנציאל מובהק לפגיעה בחיי אדם (ע"פ 76053-04-26 20-05-26 רב"ט עמנו נ' התובע הצבאי הראשי (2026); ע/27/22 סמ"ר מזרחי נ' התובע הצבאי הראשי, פסקה 117 (2023); בקשת רשות ערעור נדחתה: רע"פ 1510/23 מזרחי נ' בית הדין הצבאי לערעורים (20.4.2023)). על כן, במסגרת הצבאית שיקולי ההלימה מקבלים משנה תוקף ומחייבים ענישה מחמירה. 
82. הכלל הידוע הוא כי "ערכאת הערעור מכבדת את שיקול הדעת המסור לערכאה הדיונית, ואינה נוהגת להתערב בעונש שגזרה על נאשם שהורשע בדין. חריגה מכלל זה מתחייבת אך באותם מקרים בהם נפלה טעות מהותית בגזר הדין, או שהעונש שהוטל סוטה במידה קיצונית ממדיניות הענישה הנוהגת בנסיבות העניין... כלל זה חל גם אם העונש שנגזר שונה במידת מה מהמקובל, ואולם להתרשמות ערכאת הערעור אין הדבר פוגם בתחושה שנעשה צדק עם המערער בראיית מכלול הנסיבות" (ראו עפ"ג 23728-05-25 ברהה נ' מדינת ישראל, פסקה 8 והאסמכתאות שם (16.8.2026)). 
83. נדגיש, כי בענייננו לא מצאנו כל פגם במתחם העונש ההולם שקבע בית הדין קמא, אשר תואם את מדיניות הענישה הנהוגה ואת מגמת הענישה בפסיקה. כך למשל, בעניינו של סגן לייבו, שם פרק המערער את אקדחו בזווית של 45 מעלות כלפי רצפת החדר, מבלי לנקוט אמצעי זהירות מספקים וגרם לפציעה (אמנם קשה יותר) של חברו כתוצאה מפליטת הכדור, אושר מתחם עונש הולם הנע בין חמישה לעשרה חודשי מאסר בפועל, הגם שנקבע כי הוא "מקל במידת מה" (ע/16,15/18 התובע הצבאי הראשי נ' סגן לייבו (2018)). במקרה אחר, שבו במהלך נסיעה באוטובוס נורתה ירייה מנשקו האישי של המשיב שפגעה באזרחית במושב לפניו והסבה לה פגיעות כירורגיות ופסיכיאטריות, התקבל ערעור התביעה על קולת העונש ועונשו הועמד על ששה חודשי מאסר בפועל, תוך שצוין כי מדובר "בענישה מתונה אופן יחסי, ענישה אשר לא תהווה אמת מידה לעתיד לבוא" (ע/163/10 התובע הצבאי הראשי נ' טור' מרטיננקו (2011)). 
84. לא ניתן לקבל את טענת ההגנה, כי יש לאבחן את ענייננו ממקרים אחרים, משום שלא נגרם לנפגע העבירה נזק פיזי משמעותי. ראשית, כאמור, המערער נפגע בצווארו, עבר ניתוח להוצאת הקליע, והותוו לו 17 ימי מנוחה, ואין להקל בכך ראש. שנית, בית הדין המחוזי התרשם באופן בלתי אמצעי מעדותו של נפגע העבירה ומהצהרתו שהועברה, כי האירוע הקשה הותיר בו חותם והשפיע על מצבו הרגשי. בעדותו של הנפגע בבית הדין המחוזי הוא התקשה לדבר, בכה ותיאר את האירוע באופן אותנטי ונרגש. בהצהרתו, שהוגשה בשלב הטיעונים לעונש, ציין הנפגע כי ההליך המשפטי מתנהל מזה כמעט שנתיים והעובדה שהמערער סירב ליטול אחריות על מעשיו ולהביע חרטה מקשה על הנפגע לסגור את המעגל ולהתקדם בהליך השיקום האישי שלו. ושלישית, לא ניתן להתעלם מן הנזק שעלול היה להיגרם כתוצאה מפגיעת קליע אקדח בצווארו של אדם (אשר להתחשבות בפוטנציאל הנזק הקטלני כתוצאה מהמעשים ראו ע"פ 4519/24 מדינת ישראל נ' בוקאעי, פסקה 10 (8.5.2025); וכן סעיף 40ט(א)(3) לחוק העונשין). 
85. לזכותו של המערער אכן נזקפים שירותו הצבאי כלוחם, שבא לידי ביטוי גם בחוות דעתו החיובית של מפקדו, ונסיבותיו האישיות המורכבות. מנגד, המערער לא נטל אחריות על מעשיו ולא חסך בזמן שיפוטי, ועל כן לא ניתן לזקוף נתונים אלו לזכותו. כמו כן, אף לשיקולי ההרתעה יש ליתן משקל בתוככי המתחם ואף אלה תומכים באי התערבות בגזר דינו של בית הדין המחוזי. 

סוף דבר
86. ערעור ההגנה על הכרעת הדין ועל חומרת העונש נדחה. המערער יתייצב לתחילת ריצוי עונשו ביום 1 בנובמבר 2026 עד השעה 10:00. הפיצויים לנפגע, בסך 5,000 ש"ח, משולמים בחמישה תשלומים חודשיים עוקבים, החל מיום 7 ביולי 2026, כפי שנקבע בהחלטה קודמת בהסכמת הצדדים. 

ניתן והודע היום, 17 בספטמבר 2025, ו' בתשרי התשפ"ז, בפומבי ובמעמד הצדדים.


 ______________	             ______________	                         ______________
        הנשיאה	                                      המשנה לנשיאה	                                      שופט

